|  |
| --- |
| **Powhatan** |
|
| **Klassifisering:** | Algisk Algonkinsk  Austleg |
| **Bruk** |
| **Utdøydd:** | Rundt 1800 |
| **Skriftsystem:** | Latinsk |
|
| **Språkkodar** |
| **ISO 639-3:** | pim |
|

Pocahontas (ca. 1595–1617), dotter til Wahunsenacawh (d. 1618), hovding i Powhatan-konføderasjonen.
**Powhatan** – også kalla *Virginia-algonkinsk* (engelsk *Virginia Algonquian*, *Virginia Algonkian*) – er det tidlegare språket til powhatan-renape-nasjonen (engelsk *The Powhatan Renape Nation*). Powhatan høyrer til den austalgonkinske greina av dei algonkinske språka. Det har vore uklårt kva tid språket gjekk av bruk, og Thomas Jefferson hevda at powhatan-folket «lost their language» 'miste språket sitt' på 1700-talet, men det er no kjent at språket til ein viss grad blei nytta eit godt stykke inn på 1800-talet. Powhatan er mellom anna kjent som morsmålet til Pocahontas (eigentleg heitte ho Matoaka), dotter til hovdingen Wahunsenacawh (d. 1618), som gifta seg med europearen John Smith.

Dokumentasjon
-------------

Kaptein John Smith (ca 1580–1631)
På grunn av to ordlister, skrivne av kaptein John Smith (ca. 1580–1631) (Smith 1624/1997) og William Strachey (1572–før 21. juni 1621) (Strachey 1624/1849/1999), er powhatan betre dokumentert enn dei fleste andre av dei utdøydde sørlege aust-algonkinske språka. Særleg er ordlista til Strachey veldig innhaldsrik. Som Frederic W. Gleach skriv i føreordet til 1999-utåva av Strachey (1624/1849/1999), er det vanskeleg å nytte desse ordlistene utan solid kjennskap til aust-algonkinske språk, for både Smith og Strachey hadde store problem med å uttrykkje lydsystemet i powhatan gjennom den engelske ortografien. Det er likevel ikkje vanskeleg å sjå likskapen med andre algonkinske språk; her er nokre få powhatan-ord frå Strachey (1624/1849/1999) jamførte med prærie-cree:

|  |  |
| --- | --- |
| William Strachey 1624 | Prærie-cree |
| **amonsoquath, momonsacqweo** bear | **maskwa** bjørn |
| **mawhcasuns** shoes | **maskisin** mokasin |
| **attemous, attomois** dog | **atim** 'hund' |
| **muskiendguk** eye | **miskīsik** 'auga' |
| **woskan, wousckan** a bone | **oskan** 'bein, knokkel' |

Flagget til powhatan-renape-nasjonen.

Powhatan-ord i engelsk og norsk
-------------------------------

Jamestown i Virginia
Kart over USA med delstaten Virginia markert.
Powhatan-folket budde i dei austlege delane av det som no er den amerikanske delstaten Virginia då engelskmenn etablerte seg i Jamestown i Virginia-kolonien i 1607, og difor har engelsk fleire lånord frå powhatan. Somme av dei har òg kome inn i norsk. Her er nokre døme; i venstre kolonne står orda i den forma dei har i Strachey (1624/1849/1999):

|  |  |  |
| --- | --- | --- |
| William Strachey 1624 | Moderne engelsk | Norsk |
| **tamahaac, tamohake** hatchet | **tomahawk** | **tomahawk** |
| **mawhcasuns** shoes | **moccasin** | **mokasin** |
| **pushenims, pichamnis** a plum is very delicious when it is ripe; an excellent plum | **persimmon** | (daddelplomme) |
| **aposon** beast in bigness like a pig and in taste alike | **opossum** | **opossum** (virginiapungrotte) |
| **arathkone** beast like a fox | **raccoon** | (vaskebjørn) |

Fotnotar
--------

1. ↑  *Ethologue* om powhatan
2. ↑  Jf. Frederic W. Gleach i føreordet til 1999-utåva av Strachey (1624/1849/1999)

Bibliografi
-----------

* Smith, John 1624/1997. *A vocabulary of Powhatan.* (American Language Reprints, 4.) Vocabulary reprinted from the author's *The generall historie of Virginia, New-England, and the Summer Isles* (1624). Southampton, Pa. : Evolution Publishing.
* Strachey, William 1624/1849/1999. *A Dictionary of Powhatan, compiled by William Strachey. With two word-lists of Virginia Algonquian from other sources.* (American Language Reprints, 8.) First published 1999, reprinted from William Strachey. 1849. *The Historie of Travaile into Virginia Britannia* (reprint of the 1624 edition). Bristol, Pa. : Evolution Publishing.